ข้อบังคับเจ้าพนักงานจราจรทางบกจังหวัดปทุมธานี ว่าด้วย การห้ามเดินรถในช่องทางเดินรถและกำหนดช่องทางเดินรถขึ้นและล่องในช่วงเวลาทำพิธีกรรมทางศาสนา พ.ศ. 2555
ข้อบังคับเจ้าพนักงานจราจรทางบกจังหวัดปทุมธานี
ข้อบังคับเจ้าพนักงานจราจรทางบกจังหวัดปทุมธานี
ว่าด้วย
การห้ามเดินรถในช่องทางเดินรถและกำหนดช่องทางเดินรถขึ้นและล่อง
ในช่วงเวลาทำพิธีกรรมทางศาสนา
พ.ศ. ๒๕๕๕
 

ด้วย ชมรมอุบาสิกาแก้วหน่ออ่อน ชมรมอู่ทะเลบุญ
ร่วมกับหมู่บ้านอู่ทองเพลส และสหพันธ์รวมใจไทยทั้งชาติ ขออนุญาตใช้พื้นที่ผิวการจราจร
จัดพิธีตักบาตรพระภิกษุสามเณร จำนวน ๑,๑๑๑ รูป ในถนนปทุมธานี -
ลำลูกกา ขาออก (ด้านทิศเหนือ) ช่วงตั้งแต่จุดกลับรถหน้าสถานีตำรวจภูธรคูคต ถึงจุดกลับรถหน้าวัดสายไหม
ตำบลคูคต อำเภอลำลูกกา จังหวัดปทุมธานี ในวันที่ ๗ กันยายน ๒๕๕๕ เวลา ๒๓.๐๐ น.
ถึงวันที่ ๘ กันยายน ๒๕๕๕ เวลา ๐๙.๓๐ น.
จึงมีความจำเป็นในการปิดช่องทางเดินรถถนนสายปทุมธานี - ลำลูกกา ฝั่งขาออก
(ด้านทิศเหนือ)
เพื่อให้การจัดทำพิธีทางศาสนาดังกล่าวเป็นไปอย่างดีและการใช้การจราจรในช่วงเวลาดังกล่าวเป็นไปด้วยความเรียบร้อย
และเกิดความปลอดภัยแก่ผู้ใช้รถ

ฉะนั้น อาศัยอำนาจตามความในมาตรา ๑๓๙ (๑) และ (๗)
แห่งพระราชบัญญัติจราจรทางบก พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๔ ของรัฐธรรมนูญแห่งราชอาณาจักรไทย พ.ศ. ๒๕๕๐ บัญญัติให้กระทำได้ประกอบกับคำสั่งกระทรวงมหาดไทย
ที่ ๓๘๗/๒๕๔๑ ลงวันที่ ๑๔ สิงหาคม พ.ศ. ๒๕๔๑
แต่งตั้งผู้บังคับการตำรวจภูธรจังหวัดปทุมธานี เป็นเจ้าพนักงานจราจรทางบก
จึงออกข้อบังคับดังต่อไปนี้

ข้อ ๑ ข้อบังคับนี้เรียกว่า
ข้อบังคับเจ้าพนักงานจราจรทางบกจังหวัดปทุมธานี ว่าด้วยการห้ามเดินรถในช่องทางเดินรถและกำหนดช่องทางเดินรถขึ้นและล่องในช่วงเวลาทำพิธีกรรมทางศาสนา
พ.ศ. ๒๕๕๕

ข้อ ๒[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ข้อ ๓ ข้อบังคับนี้ใช้บังคับแก่ยานพาหนะทางบกทุกชนิด
ห้ามเดินรถถนนสายปทุมธานี - ลำลูกกา ฝั่งขาออก (ด้านทิศเหนือ) ทั้งสองช่องทาง
ช่วงตั้งแต่จุดกลับรถหน้าสถานีตำรวจภูธรคูคต ถึงจุดกลับรถหน้าวัดสายไหม ตำบลคูคต
อำเภอลำลูกกา และกำหนดให้ยานพาหนะทางบกทุกชนิดเดินรถขึ้นและล่องในถนนลำลูกกา -
ปทุมธานี ฝั่งขาเข้า (ด้านทิศใต้) ตั้งแต่ จุดกลับรถหน้าวัดสายไหม
ถึงจุดกลับรถหน้าสถานีตำรวจภูธรคูคต ตำบลคูคต อำเภอลำลูกกา จังหวัดปทุมธานี
ในวันที่ ๗ กันยายน ๒๕๕๕ เวลา ๒๓.๐๐ น. ถึงวันที่ ๘ กันยายน ๒๕๕๕ เวลา ๐๙.๓๐ น.

ข้อ ๔ ให้สถานีตำรวจภูธรคูคต
ประสานกับองค์การบริหารส่วนตำบล และหน่วยงานที่เกี่ยวข้องสนับสนุนด้านกำลังพล
วัสดุ อุปกรณ์ กรวยยาง พร้อมติดตั้งอุปกรณ์สัญญาณไฟ
ไฟส่องสว่างตลอดเส้นทางที่ปิดกั้นการจราจร
จัดทำป้ายประชาสัมพันธ์และออกประกาศทางสื่อวิทยุชุมชนหรือเสียงตามสาย
ให้ผู้ใช้รถใช้ถนนในช่วงเวลาดังกล่าวให้หลีกเลี่ยงไปใช้เส้นทางอื่น


ประกาศ
ณ วันที่ ๒๒ สิงหาคม พ.ศ. ๒๕๕๕
พลตำรวจตรี
สมิทธิ มุกดาสนิท
เจ้าพนักงานจราจรทางบกจังหวัดปทุมธานี










ปริยานุช/ผู้จัดทำ
๒ ตุลาคม ๒๕๕๕

ณัฐพร/ผู้ตรวจ
๒ ตุลาคม ๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๔๘ ง/หน้า ๘๑/๒๗ กันยายน ๒๕๕๕